‘Foto weerspieël nie skool se ware karakter’Die beheerliggaam van die Laerskool Schweizer-Reneke sê die foto waarop swart en wit gr. R-leerders afsonderlik sit waaroor ŉ landwye bohaai ontstaan het, “weerspieël nie die ware karater van die skool nie”. “Die Laerskool Schweizer-Reneke is trots op sy geïntegreerde leerderkorps,” sê Jozeph du Plessis, voorsitter van die skool se beheerliggaam, in ŉ verklaring. “Die skool se etos berus op inklusiwiteit as ’n weerspieëling van die breër Suid-Afrikaanse samelewing.” Hy sê die foto weerspieël net “’n enkele oomblik in ’n klaskamer en is geneem en aan ouers gestuur om hulle gerus te stel oor hul kinders se eerste skooldag in gr. R.” ŉ Tweede foto doen ook die ronde in die sosiale media waarop die kinders “geïntegreer” sit. Die eerste, omstrede foto is, volgens ŉ anonieme ouer van ŉ gr. R-leerder, vroegoggend geneem nadat die vier swart leerders wat apart sit pas aan die skool ingeskryf is en die wit kinders op die foto reeds sitplekke in die klas gehad het. Die tweede foto is blykbaar ná eerste pouse geneem nadat die klasjuffrou, wat intussen geskors is hangende ŉ ondersoek deur Noordwes se onderwysdepartement, kans gehad het om sitplekke aan al die leerders toe te wys, ongeag hul ras. Die beheerliggaam het egter nie dié bewering bevestig nie en in die verklaring geen verduideliking gebied oor die gebeure wat die foto’s voorafgegaan het nie. Du Plessis kon ook nie Donderdagmiddag telefonies bereik word vir verdere kommentaar nie. Leerders uit verskillende agtergronde, hetsy ras, geloof of taal, word nie bloot geakkommodeer nie … Luidens die verklaring keur die beheerliggaam enige rasse-onderskeid ten sterkste af. “Leerders uit verskillende agtergronde, hetsy ras, geloof of taal, word nie bloot net geakkommodeer nie, maar ten volle geïntegreer in alle aspekte van die skoolomgewing.” Du Plessis sê hulle sal personeellede ondersteun in aspekte waar dit aan die lig kom dat integrasie nie na wense plaasvind nie. “Die beheerliggaam sal ondersteuning en opleiding bied waar behoeftes geïdentifiseer word. “Die beheerliggaam is verbind tot integrasie en om ’n positiewe bydrae tot die samelewing te lewer. Ons sal dus toesien dat die nodige hulpbronne en toegang tot inligting en opleiding aan personeel beskikbaar gestel word.” Die behoeftes van leerders is ons eerste prioriteit. Du Plessis sê die Laerskool Schweizer-Reneke het ’n trotse geskiedenis en leerders uit verskillende agtergronde wat in die skool was, presteer op hoërskool en op alle vlakke van die samelewing. “Die behoeftes van leerders is ons eerste prioriteit en alles moontlik sal gedoen word om ’n omgewing te skep waar hulle veilig en gelukkig kan ontwikkel en groei.”